Verdagte steeds soek ná tiener se nagklub-moord | Maroela Media
Verdagte steeds soek ná tiener se nagklub-moord
Henrique Scott (Foto: Henrique Scott/Facebook)
Die polisie in Humewood, Gqeberha, het die publiek genader om 'n verdagte of ooggetuies op te spoor ná 'n moord op 24 Desember 2021 buite 'n nagklub in Slaterstraat.
"Henrique Scott (18) en 'n vriend het glo vroeër die aand by die nagklub opgedaag," sê kol. Priscilla Naidu, woordvoerder van die polisie. "Scott se vriend het ingegaan, maar Scott is toegang geweier. Na bewering het hy buite met mense in 'n fisiese onderonsie betrokke geraak."
Toe die nagklub om 23:00 gesluit het weens Covid-19-inperkingsregulasies, is Scott 'n paar meter van die nagklub se ingang op die grond aangetref. Hy het twee meswonde opgedoen en is na 'n hospitaal geneem.
"Die polisie is op 28 Desember 2021 in kennis gestel dat hy aan sy beserings beswyk het. 'n Saak van moord is aanhangig gemaak vir ondersoek."
Beeldmateriaal van die voorval het op sosiale media versprei en die polisie glo dat verskeie mense die voorval sien gebeur het. "Die verdagte het 'n rooi serp as masker gedra met 'n wit T-hemp, swart broek en hy het Rastalokke. Die verdagte is tussen 20 en 30 jaar oud."
Die polisie doen 'n beroep op enigiemand wat die voorval sien gebeur het of enigiemand wat inligting oor die verdagte het, om speurdersersant Nolan Human by die SAPD Humewood te kontak by 041 504 5137 of 082 779 7209. Alle inligting sal vertroulik hanteer word.
Hond uit mangat gered
'Verspreiding van bek-en-klouseer kan voorkom word'
Ek slaan my hande saam hoe maklik mense sommer net deesdae moor wanneer hulle 'n onderonsie het. Sommer net so, op straat, met menigde kameras en toeskouers. Wat gaan aan met ons nasie?